Lumea filmului este în doliu, după aflarea veștii că M. Emmet Walsh, din 'Blade Runner' şi 'Knives Out', a decedat la vârsta 88 de ani. Managerul său, Sandy Joseph, a confirmat că acesta a murit marți în Vermont.
M. Emmet Walsh, un actor veteran care a jucat în peste 150 de filme, printre care "Blade Runner", "Blood Simple" și "Knives Out" și care l-a interpretat pe tatăl lui Dermot Mulroney în "My Best Friend's Wedding", a murit.
În filmul "Blade Runner" din 1982 al lui Ridley Scott, M. Emmet Walsh a fost șeful poliției din Los Angeles, jucând alături de Harrison Ford, în timp ce în "Blood Simple", debutul regizoral al fraților Coen, a interpretat rolul detectivului privat Loren Visser.
Pauline Kael a spus despre regretatul actor M. Emmet Walsh că a fost "singurul interpret plin de culoare" al filmului. Printre celelalte roluri ale sale se numără șeriful corupt din filmul de groază "Critters" din 1986 și un mic rol de agent de securitate în "Knives Out".
M. Emmet Walsh a apărut într-o serie de filme memorabile din anii 1970, printre care "Little Big Man" cu Dustin Hoffman, "What's Up, Doc?" cu Ryan O'Neal și Barbra Streisand, "Slap Shot" cu Paul Newman și "The Jerk" cu Steve Martin.
Prolificul actor cu fața inconfundabilă și cu o burtă caracteristică a apărut apoi în "Fletch", "Back to School", "Raising Arizona" și "Twilight". Criticul de film Roger Ebert a creat "Regula Stanton-Walsh", care susținea că "niciun film în care apar Harry Dean Stanton sau M. Emmet Walsh într-un rol secundar nu poate fi cu totul rău".
Născut Michael Emmet Walsh, în palmaresul său se numără 119 filme și 250 de producții de televiziune. Crescut în Swanton, Vermont, și-a făcut debutul în cinematografie în "Alice's Restaurant", în 1969.
Walsh a fost activ la televiziune, apărând în "Sneaky Pete", "The Mind of the Married Man" și fiind invitat în zeci de seriale, printre care "Frasier", "The X-Files", "NYPD Blue" și "The Bob Newhart Show". Actorul a fost foarte solicitat ca actor de voce, narând documentarele "The Civil War" și "Baseball" ale lui Ken Burns și împrumutându-și vocea pentru "The Iron Giant" și "Pound Puppies".
Vedeta americană a murit în urma unui stop cardiac marți la Kerbs Memorial Hospital din St Albans, Vermont, a confirmat un comunicat al managerului său.